
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. november 9-én tartandó munkaterv szerinti ülésére

3. napirendhez

Tárgy: Sülysáp Nagyközség Önkormányzata 2012. évi költségvetési koncepciójának jóváhagyása
Tisztelt Képviselő-testület!

Az államháztartásról szóló 1992. évi XXXVIII. törvény 70. §-a szerint a jegyző által elkészített, a következő évre vonatkozó költségvetési koncepciót a polgármester november 30-ig nyújtja be a Képviselő-testületnek.

Az önkormányzati költségvetési koncepció alapja a mindenkori költségvetési törvény, azonban, miután a 2012. évi költségvetési törvény még csak előterjesztésben ismert, annak adataira csak feltételesen tudunk támaszkodni a koncepció elkészítésekor, így a koncepció főbb tételeit leginkább az Önkormányzat idei évi költségvetése alapozza meg.

Mindezek alapján az Önkormányzat 2012. évi költségvetési koncepcióját mellékelten előterjesztem, kérem annak szíves jóváhagyását.
…/2011. (XI. 9.) ÖKT határozati javaslat

Sülysáp Nagyközségi Önkormányzatának Képviselő-testülete 
1./ Az Önkormányzat 2012. évi költségvetésének megalapozására – az Áht. 70. §-ában foglaltak szerint – előterjesztett költségvetési koncepciót jóváhagyja.
2./ Felkéri a polgármestert és a jegyzőt, hogy a költségvetési rendelet előkészítése során a koncepcióban foglalt tervezési szempontok maradéktalan érvényesítését biztosítsák.
Határidő: 1./ azonnal; 2./ folyamatos a költségvetés elfogadásáig
Felelős: polgármester, jegyző

Sülysáp, 2011. november 4.
Horinka László s.k. 


polgármester

Sülysáp Nagyközség Önkormányzata

2012. évi költségvetési koncepciója

Az önkormányzatok költségvetésüket a költségvetési törvény elfogadását követően készítik el, és költségvetésükről rendeletet alkotnak. 
A költségvetési rendeletet a költségvetési koncepció alapozza meg, amit az államháztartásról szóló 1992. évi XXXVIII. törvény 70. §-a szerint a jegyző készít el, és a polgármester nyújt be – november 30-ig – a Képviselő-testületnek.

A koncepció összeállítása előtt át kell tekinteni az önállóan és részben önállóan gazdálkodó költségvetési szervek következő évi feladatait, az önkormányzat bevételi forrásait.
A helyi önkormányzatok tervezési rendszere szorosan kapcsolódik az államháztartás alrendszeréhez, a központi költségvetéshez. Az önkormányzatok költségvetése az államháztartás része, ahhoz teljes pénzforgalmával kapcsolódik. Alapjogszabály a helyi önkormányzatokról szóló 1990. évi LXV. törvény, de mivel az önkormányzat az államháztartás egyik alrendszere, az államháztartáshoz kapcsolódó szabályozásokat az önkormányzatokra vonatkozóan is az államháztartásról szóló 1992. évi XXXVIII. törvény és az államháztartás működési rendjéről szóló 292/2009. (XII. 19.) Kormányrendelet, az adott költségvetési évre vonatkozó előírásait pedig az adott évi költségvetési törvény tartalmazza.
Az önkormányzati költségvetési koncepció alapja tehát a mindenkori költségvetési törvény, azonban, miután a 2012. évi költségvetési törvény még csak előterjesztésben ismert, annak adataira csak feltételesen tudunk támaszkodni a koncepció elkészítésekor, így a koncepció főbb tételeit leginkább az önkormányzat idei évi költségvetése alapozza meg. A költségvetési törvény indokolása viszont különösen alkalmas arra, hogy a 2012. évi állami költségvetési irányelveket megismerjük. 
A beterjesztett 2012. évi költségvetési törvényjavaslat 2.6.2 Helyi önkormányzatok támogatása című pontjának indoklása szerint az önkormányzati finanszírozási rendszer feladatfinanszírozáshoz kapcsolódó, 2013-tól történő jelentős átalakítása előtt a normatív hozzájárulások és támogatások rendszerében alapvető változások nem történnek. 
A beterjesztett javaslat mellékletében szereplő normatív támogatások mértéke nem változott, de bizonyos támogatások átkerültek a kötött felhasználású támogatások közé, úgy mint a tankönyv, a kedvezményes gyermekétkeztetés, illetve a közoktatási informatikai feladatok támogatása, garanciát teremtve az e területekhez kapcsolódó önkormányzati kötelezettségek teljesítésére.
A szociális törvény módosításával összhangban az állami költségvetés a pénzügyi szabályozás eszközeivel is elő kívánja segíteni a különféle segélyezési formák célzottságának és normatív szempontjainak erősítését. A cél az, hogy a valóban rászorultak változatlanul számíthassanak a szociális háló biztonságára, azonban ne történjenek felesleges kifizetések ezen a területen.

A beterjesztett javaslat szerint 2012-től – az állami támogatások egyidejű és azonos összegű megemelése mellett – a helyi önkormányzatoknak átengedett személyi jövedelemadó részesedése javarészt megszűnik, a helyben maradó személyi jövedelemadóból a 8 %-os részesedés ugyanakkor változatlan formában és mértékben fennmarad. E változás összegszerűségében nem érinti az önkormányzatok forrásait.
Mindezen pénzügyi szempontok mellett az önkormányzat működésében azonban az alábbi szakmai prioritásokat is érvényesíteni kell:

· Az intézmények folyamatos működését biztosítani kell, ugyanakkor át kell tekinteni úgy a Polgármesteri Hivatal, mint a hozzá tartozó intézmények kötelező, illetve nem kötelező feladatait, illetve létszámellátottságát.

· Pályázati lehetőségek maximális kihasználása.

· Együttműködés a helyi civil szervezetekkel, egyházakkal, vállalkozókkal, gazdálkodókkal, az értéket teremtő kezdeményezések támogatása.

· Falukép javítása (közterületek rendezése, virágosítása).
Mindezek figyelembe vételével a bevételek és kiadások várható tételeit, elemzését az alábbiakban részletezzük:
I. BEVÉTELEK
Az önkormányzat feladatai ellátásnak feltételeit saját bevételekből, átengedett központi adókból, más gazdálkodó szervektől átvett pénzeszközökből, központi normatív és kistérségi normatív hozzájárulásokból, valamint támogatásokból teremti elő. 

Saját bevételek:

· intézményi térítési díjak (étkezés, gondozás)

· bérleti díj

· igazgatásszolgáltatási díjjak

· lakbér bevételek

· kamat jövedelmek

· iparűzési adó bevétel

· építményadó bevétel

· gépjárműadó bevétel
· telekadó bevétel

Központi költségvetésből származó bevételek:
· lakosság számhoz kötött normatívák

· közoktatási normatíva

· szociális ellátás normatívái

· kötött felhasználású normatívák

· személyi jövedelemadó

Egyéb bevételek:
· pályázat útján elnyert támogatások

· átvett pénzeszközök (OEP)

· korábbi években nyújtott kölcsönök megtérülése

A bevételek tervezésénél fontos figyelembe venni, hogy a 2011. évi költségvetésben voltak olyan egyszeri tervezett bevételek, amelyek a következő évben már nem várhatók (pl. telekeladás). Emellett csökken a kötvényből származó forrás, illetve ennek a lekötéséből származó kamatbevétel. A bevételek alakulását befolyásolja továbbá a térítési díjak mértéke, illetve az áfa 27 %-ra való emelkedése.
Ezzel szemben a következő évben várhatóan megkezdhetjük végre a gazdasági területünk hasznosítását (sajnálatos módon folyamatosan akadályokba ütközünk a terület végleges kialakítása ügyében), azonban az ingatlanpiaci és az ipari-szolgáltató szektor rossz helyzete miatt jelenleg ebből sem számíthatunk tervezhető, biztos bevételre.
II. KIADÁSOK
Az önkormányzat kiadásainak tervezése során figyelemmel kell lennünk a jogszabályokban, az önkormányzati rendeletekben, a képviselő-testületi határozatokban és koncepciókban foglalt feladatokra. Figyelembe kell venni a már megkötött, a 2012. költségvetési évet is terhelő szerződéseket, vállalt kötelezettségeket.

Dologi kiadások
A tervezés során számolni kell az inflációval, a béreket terhelő járulékok emelkedésével, illetve az áfakulcs növekedésével, ami áremelkedéseket von maga után mind a termékek, mind pedig a szolgáltatások beszerzése során. E tényezők miatt 2012-ben a 2011. éviét meghaladó költségekkel kell számolnunk.
Intézményi működés
Köztudott, hogy az állami normatívák nem fedezik az intézmények működéséhez szükséges forrásokat, ezért a saját bevételekből kell finanszírozni a kiadásokat. 

A tervezés során törekedni kell arra, hogy minden területen érvényesüljön a takarékos gazdálkodás elve. Az intézményekben a csoportok számát és a feladatellátáshoz szükséges létszámkeretet a tényleges szükségleteknek megfelelően, az oktatási törvény iránymutatásaival összhangban kell meghatároznia a Képviselő-testületnek, és át kell gondolni az egyéb juttatások körét (pl. Cafetéria-rendszer, költségtérítések). 

A minőségi munka végzéséhez szükséges oktatására és továbbképzésére, különösen a köztisztviselők és közalkalmazottak kötelező képzéseire (pl. alap- és szakvizsgák, továbbképzés, átképzés) viszont megfelelő nagyságrendű pénzügyi keretet kell biztosítani.

Szociális kiadások
A szociálpolitikai – pénzbeni és természetbeni – juttatások tervezésénél alapvető szempontnak kell tekinteni a költségvetési törvénytervezetben e területre vonatkozóan megfogalmazott törekvéseket, azonban azt is, hogy a segélyek a reálértékét megőrizzük. Emellett követelmény, hogy a jogszabályoknak megfelelő segélyezési költségvetés készüljön.

Támogatások
Amennyiben lehetőség adódik rá, a támogatás értékű működési célú pénzeszköz átadások között a korábbi évek gyakorlatának megfelelően a 2012. évi költségvetésben is javasolt meghatározott összeg elkülönítése a községben működő civil szervezetek támogatására, de ennek mértékét ismételten át kell gondolni. 

/Idekívánkozik az a jelzés értékű hír, hogy Sülysáp Nagyközség meghívást nyert egy sporttal kapcsolatos Pest megyei konferenciára, mint előadó, miután a hasonló méretű megyei települések közül kiemelkedően magas mértékű településünkön a sport támogatása./
Általános és céltartalék
Törvény általi kötelezettség az általános tartalék képzése az előre nem tervezhető kiadásokra, illetve az előirányzott, de elháríthatatlan ok miatt elmaradó bevételek pótlására.

Céltartalékok között a 2012. évi pályázatok megvalósulásához szükséges önerő számbavétele szükséges.

Fejlesztési tervek 2012-re:
· óvodai férőhelyek számának bővítése
· településközpont kialakítása
· gazdasági terület kialakítása
· piactér rendezése, fejlesztése (többéves ütemben)

· megújuló energiaforrások lehetséges bevezetése az Önkormányzat tulajdonában lévő intézményekben a közüzemi díjak csökkentése érdekében

· földutak és vízelvezetők tisztítása, karbantartása

· központi konyha elavult eszközeinek cseréje (üst, gázzsámoly)

Sülysáp, 2011. november 2.

Tóth Krisztina s.k.

